Discovery kry wind van voorDie Raad vir Mediese Skemas (CMS) het ŉ stokkie voor Discovery Health Medical Scheme se planne gesteek om sy KeyCare Plus-opsie se premies met sowat 47% vir 2019 te verhoog. Mense wat van dié opsie gebruik maak, betaal volgens hul inkomste – dié wat minder as R8 500 verdien – en derduisende hiervan is pensioentrekkers. In ŉ omsendbrief aan betrokkenes in die bedryf het die CMS onder meer makelaars ingelig dat die veranderinge aan die opsie nie goedgekeur is nie. Die raad keur nie veranderings aan opsies goed indien lede te veel voordele verloor, of dit te veel verander en/of hulle te veel meer moet betaal nie. Volgens die CMS is daar sowat 235 000 lede wat van die KeyCare-opsie gebruik maak, hoewel dr. Nozipho Sangweni, hoofbeampte van die skema, by navraag gesê het daar is 200 000. ŉ Lys vrae wat aan Discovery gestuur is, oor wie geraak gaan word, en presies wat die veranderinge is wat hulle aan die opsie aangebring het, asook hoekom dit gedoen is, is nie beantwoord nie. Twee mense wat in die bedryf werk, maar anoniem wil bly, het egter bevestig dat die raad nié die opsie soos hy nou daar uitsien met die veranderings wat deur Discovery voorgestel is, goedgekeur het nie. Discovery is gevra oor watter veranderinge hulle nou moet aanbring en wat dit is, asook of die besluit deur die CMS aan die lede gekommunikeer is. Die skema se antwoord was: “Discovery Health Medical Scheme skakel met die CMS rakende sekere aspekte van sy reëls vir 2019 en verwag om die uitstaande kwessie binnekort op te los. Dit affekteer net een van die planne en ons verwag alle kwessies om opgelos te wees lank voor die begin van die 2019-voordelejaar. So, dit sal nie ŉ impak hê op lede van die skema nie.” Nog ŉ produk wat deur die CMS geweier is, is die Primary Care-produk. Dit het werkgewers onder meer gehelp om primêre gesondheidsorg aan sy werkmag te bied. Discovery het by navraag gesê: “ŉ Nuwe aansoek vir vrystelling van die Primary Care-produk word tans oorweeg deur die raad en ons verwag dat dit binnekort afgehandel sal wees.” Die skema het gesê dit raak meer as 22 000 lede. Grace Khosa, woordvoerder van die CMS en ook van deelhebberbelange, het nie op navrae gereageer nie. • Elsabé Brits is ŉ vryskut-wetenskapsjoernalis.